Koleginice i kolege, uvažene dame i gospodo poslanici, poštovani gosti, otvaram 56. sjednicu Predstavničkog doma Parlamentarne skupštine Bosne i Hercegovine. Poštovane koleginice i kolege, uvaženi gosti, dame i gospodo, sa žaljenjem vas obaviještavam da je preminuo gospodin Ivo Živković, delegat u prethodnom sazivu Doma naroda Parlamentarne skupštine BiH. Pozivam vas da ustanete i da minutom ćutanja odamo počast gospodinu Ivi Živkoviću. Neka je slava našem preminulom kolegi. Uvažene koleginice i kolege, pored poslanika na sjednicu pozvani naši redovni gosti i predstavnici međunarodnih i nevladinih organizacija koje prate rad Doma, ja sve skupa pozdravljam, želim da se ugodno osjećaju tokom zasjedanja 56. sjednice Predstavničkog doma Parlamentarne skupštine BiH. Prema izvještaju službe, konstatiram da je sjednici prisutno 36 poslanika. Odsustvo sa sjednice opravdao je gospodin Selim Bešlagić. Zbog službenog puta su odsutni gospođa Seada Palavrić, Adem Huskić i Marija Perkanović. Gospodin Zlatko Lagumdžija je najavio kašnjenje i nemam informacija za gospodina Nakaša, vjerovatno je on zauzet programom kojeg ima kao doktor na poslu na kojem radi. Očekujemo da nam se tokom sjednice pridruži i gospodin Nakaš Abdulah. Dakle, sjednica ima kvorum za punovažan rad i odlučivanje. Vi ste uvažene koleginice i kolege u pozivu za sjednicu, dobili prijedlog dnevnog reda. U odnosu na taj prijedlog, obaviještavam vas da je Kolegij a nakon toga i Prošireni kolegij skinuo Izvještaj o finansijskom poslovanju Javnog preduzeća «Službeni list BiH» iz razloga što još nije razmatran na nadležnoj komisiji, to je tačka 9 dnevnog reda, i možete da brišete tu tačku sa današnje sjednice dnevnog reda. To dakle nije prijedlog dnevnog reda. Nema novih dopuna u odnosu na ono što ste ili izmjena u odnosu na ono što ste dobili u pozivu za današnju sjednicu. Ja otvaram raspravu o prijedlogu dnevnog reda. Izvolite, ko želi da govori? Gospodin Vinko Zorić. 2
Ja u ime Kluba HDZ demokršćani predlažem da se u dnevni red uvrsti točka dnevnog reda, ustavnosti odluka Visokog predstavnika za BiH. Ovo tražim, jer je to zaključak Predsjedništva HDZ-a. Dakle, mi smo ovo tražili u nekoliko navrata kroz Kolegij, Prošireni kolegij, ovaj dom ali da bude na plenarnoj sjednici. Sada je zaključak stranke kojoj ja pripadam, da se raspravi na ovom domu po preporuci ovdje ovaj, kako piše u dopisu, i prije treće točke i ja to kao predsjednik kluba i predlažem.
Zahvaljujem. Ko dalje želi da govori o dnevnom redu? Ako se niko ne javlja za riječ, ja, gospodin Beriz Belkić traži riječ, izvolite.
Nemam prijedloga, ali kratak komentar. Dakle, gospodin Zorić je formulirao da se raspravi o ustavnosti. Dakle, sama formulacija govori da bi to prije bila stvar Ustavnog suda nego ovog parlamenta i mi nećemo zbog toga moći ovo podržati.
Zahvaljujem gospodinu Berizu Belkiću. Uvažene koleginice i kolege, ako se više niko ne javlja za riječ, ja bih samo dakle da potsjetim da smo se mi o ovom pitanju već izjašnjavali i na sjednicama Proširenog kolegija i Kolegija na prošloj sjednici Doma ali ja sa dužan prijedlog staviti na glasanje. Ja vas pozivam da se o prijedlogu gospodina Vinka Zorića, predsjednika Kluba HDZ- a demokršćani, u Predstavničkom domu Parlamentarne skupštine BiH, izjasnite. Pripremite se za glasanje.Glasajte sad. Ukupno dakle 12 za, 13 protiv, 6 suzdržanih. Prijedlog nije dobio potrebnu većinu. I, poštovane koleginice i kolege, proglašavam da je, molim, ko nije registrovan? Dajte mi ponovo otvorite ekran, molim vas otvorite mi ekran. Molim, koji ste vi broj gospodine Lagumdžija? Zahtjijevate li ispred kluba da se ponovi glasanje? Ne znam zašto vi niste registrirani, moguće je da niste glasali a moguće je da niste registrirani. Molim vas, je li vi zahtjevate da se ponovi glasanje? Je li tražite da se obnovi glasanje? Je li želite gospodine Lagumdžija, ja vas pitam, molim vas lijepo, da li u ime kluba da se ponovi glasanje? Gospodine Lagumdžija, možete biti ne registrovani zato što uopće niste glasali, molim vas lijepo, na zahtjev Kluba SDP-a ,jer ljudi tvrde da su glasali a nisu registrirani, ja određujem da se ponovi ovo glasanje. 3 Molim vas lijepo, pripremite se za glasanje. Glasajte sad. - 12 za, 16 protiv, 8 suzdržanih. Konstatujem da prijedlog nije dobio potrebnu parlamentarnu većinu. I, poštovane koleginice i kolege, ja proglašavam da je dnevni red 56. sjednice Predstavničkog doma kako slijedi, 1. Zapisnik 55. sjednice Predstavničkog doma, 2. Poslanička pitanja i odgovori, 3. Popunjavanje upražnjenog mjesta člana Predsjedništva BiH iz reda hrvatskog naroda, 4. Zahtjev poslanika Mirsada Ćemana za razmatranje Prijedloga zakona o osnovama geomatike BiH po hitnom postupku u skladu sa članom 104. Poslovnika, 5. Izvještaj Komisije Kolegija o nastojanju za postizanje sporazuma o zahtjevu Vijeća ministara za razmatranje Prijedloga zakona o izmjenama i dopunama Zakona o policijskim službenicima BiH, po hitnom postupku u skladu sa članom 105. Poslovnika, 6. Izvještaj Komisije Kolegija o nastojanju za postizanje sporazuma o prijedlogu zaključka poslanika Adema Huskića, povodom razmatranja Izvještaj o obavljenim posjetama institucijama BiH iz oblasti odbrane i sigurnosti, 7. Prijedlog zakona o pravima i dužnostima članova Parlamentarne skupštine BiH sa Izvještajem Ustvno-pravne komisije, 8. Prijedlog zakona o izmjenama i dopunama Zakona o zaštiti prava pripadnika nacionalnih manjina sa Izvještajem Komisije za ljudska prava, imigracije, izbjeglice i azil, predlagači su poslanici Martin Raguž, Mirsad Ćeman i Selim Bešlagić, 9. Prijedlog rezolucije o antifašizmu, predlagači poslanici Zlatko Lagumdžija, Jozo Križanović, Selim Bešlagić, 10. Prijedlog tumačenja na zahtjev Komisije za razmatranje statusa osoba naturaliziranih poslije stupanja na snagu Ustava BiH do stupanja na snagu Zakona o državljanstvu BiH, 11. Davanje saglasnosti za ratifikaciju pod a) Sporazuma između Vlade Republike BiH i Vlade Republike Mađarske o saradnji po pitanjima borbe protiv terorizma, b) Sporazuma o transferu i prihvatu osoba na državnoj granici između Vlade Republike BiH i Vlade Republike Mađarske, c) Sporazuma između Vijeća ministara BiH i Vlade Republike Bugarske o ukidanju viza za nosioce diplomatskih službenih pasoša, d) Sporazuma između BiH i Republike Slovenije o uzajamnoj pomoći po pitanjima carina, e) Sporazuma o unapređenju i zaštiti investicija između BiH i Kraljevine Danse, f) Šestog amandmana na Ugovor o finansijskoj pomoći između BiH i SAD za općinsku infra-strukturu i usluge. Ovo je dnevni red današnje sjednice. 4 Prelazimo na prvu tačku dnevnog reda, to je Ad.1. Zapisnik sa 55. sjednice Poštovane koleginice i kolege, zbog praznika, zapisnik ste tek jutros dobili. Nadam se da ste ga uspjeli pročitati, a ako ga niste pročitali, onda ne priječim da ga na nekoj drugoj sjednici usvojimo. Ja u svakom slučaju otvaram raspravu. Ima li primjedbi na zapisnik? Gospođa Ljiljana Milićević traži riječ.
Hvala gospodine predsjedavajući, koleginice i kolege, uspjela sam pročitati zapisnik čekajući početak. Ovdje ima jedna tehnička greška, gdje kažemo u drugoj rečenici, prisustvovalo je 40 poslanika, poslije toga navodimo 4 čovjeka da su opravdano odsutna. Znači, moglo je samo 38 prisustvovati, pa molim da se ispravi. A što se tiče ostalog, korektno je.
Hvala vam lijepa. Dobro. Ko dalje želi da govori o zapisniku? Uvažene koleginice i kolege, ja zaključujem raspravu o zapisniku. Predlažem da usvojimo zapisnik u tekstu kojeg ste dobili uz opravdanu primjedbu, gospođe Ljilje Milićević, sa zahtjevom našoj službi da se ta greška u zapisniku ispravi i evidentira za iduću sjednicu, tačan broj onih koji su bili prisutni na prošloj sjednici. Pripremite se za glasanje. Glasajte sad. 28 za, protiv nema niko, suzdržan nije niko, dovoljna entitetska većina. Konstatujem da smo usvojili Zapisnik sa 55. sjednice Predstavničkog doma. Prelazimo na drugu tačku dnevnog reda, Ad.2. Poslanička pitanja i odgovori Uvažene koleginice i kolege, za ovu sjednicu odgovore su dobili poslanici Ljiljana Milićević, na pitanje postavljeno na 46. sjednici, Muhamed Moranjkić na pitanje postavljeno na 50. sjednici, Ivo Lozančić na pitanje postavljeno na 52.sjednici i Milorad Živković na pitanje sa 53. sjednice. Ima li komentara od onih koji su dobili odgovore, pa ćemo onda na pitanja. Gospodin Muhamed Moranjkić ima potrebu za komentarom, izvolite. 5
Hvala gospodine predsjedavajući, moje pitanje je bilo u dva dijela. Prvi dio koji je praktično bio važniji, nije uopšte odgovoreno i drugi dio, ja sam priložio dokumentaciju koju niko niko nije iz odgovora se vidi, ni uvirio. Naprotiv, prepisao mi je određene članove Ustava, nažalost misleći da ja ne znam čitati Ustav. Prema tome, smatram da ovo nije nikakav odgovor. Hvala lijepo.
Dobro. Gospođa Ljilja Milićević je sljedeća tražila riječ za komentar. Izvolite, gospodin Lozančić neka se pripremi.
Moje pitanje je bilo postavljeno Savjetu ministara. Odnosilo se je na znači na informaciju koju smo dobili od strane pravobranioca, odnosno da se informiše naša skupština o postupku rotacije na koji način je izvršena rotacija između pravobranilaca i zamjenika. Šta je bilo sporno? Mi smo dobili dopis od tadašnjeg pravobranioca, gospođe dragice Miletić, koja je smijenjena 27. jula odnosno, izvršena je rotacija. Tražili smo obrazloženje za to. Ovaj odgovor, koji je dostavljen bez potpisa, samo piše Savjet ministara na sjednici usvojio, sam je po sebi dolazi u skukob, gdje se kaže da je rotacija od 10. septembra. Znači, gospođa Miletić je ovaj, zamjenik pravobranioca je preuzeo duženost 27. jula, rješenje sadašnjeg pravobranioca teče od 10. septembra i teče do 10. jaunara 2006.godine. Stvorio se je vakum, odnosno gospođa Miletić je znači prestala da obavlja dužnost i to u čudnim okolnostima, krajem jula a rješenje joj je isticalo kao pravobranioca tek 10. septembra. Smatram da ovdje nije korektno odrađeno i od jedne institucije kakva je Pravobranilaštvo BiH očekivala sam bez obzira što se radi o tri dame, daleko korektnije odnose međusobne i ne sporne situacije, jer je žena koja je evo igrom slučaja dolazi iz reda srpskog naroda, na ovaj način uskraćena za jedan dio mandata od mjesec i po dana. Hvala.
Zahvaljujem. Gospodin Ivo Lozančić, izvolite.
Gospodine predsjedavajući, ja sam našao odgovore na njihova ali nisam našao na odgovor na svoje pitanje, pa ja, ostaje mogućnost kad dobijem ogovor, ili nađem ga, da komentiram, ako ne budem zadovoljan, na narednom zasjedanju. Nema mi ga ovdje.
Hvala vam lijepo. Ako više nema komentara na pitanja na koja ste dobili odgovore, vi niste dobili odgovor gospodine Potočnik, vi možete postaviti novo pitanje. 6 Ima riječ gospodin Nikola Špirić. Idemo sa novim poslaničkim pitanjima. Neka se pripremi gospodin Potočnik, izvolite. Dobro, dobro, molim vas evo sekretar piše, dignite ruke da vas sekretar popiše, ko želi da postavi pitanje.
Gospodine predsjedavajući, cijenjne kolege i kolegice poslanici, uvaženi gosti, članovi Vijeća ministara, ja imam jedno pitanje. Naime, već dug niz godina u BiH je prisutna u obadva entiteta dakle, i u RS i Federaciji BiH, diskriminacija prava djece sa mentalnom retardacijom i njihovih porodica. Naravno da su ta prava regulisana u Deklaraciji o pravima mentalno zaostalih osoba, Rezolucijom Generalne skupštine UN-a, pozivam se također na Izvještaj, pregled, odabrani Izvještaj o obrazovanju BiH 2004./2005. koji je sačinio OSC i koji upozorava na diskriminaciju djece sa mentalnom retardacijom i u jednom i u drugom entitetu. Nažalost, u RS postoje zakoni koji se krše ili ne primjenju a u Federaciji se na kantonalnom nivou i na nivou Federacije, ta prava uopšte nisu definisani. Zato je moje pitanje Vijeću ministara, šta kane učiniti kako bi ova populacija jednostavno zakonski bila štićena, odnosno kako ne bi bilo velike diskriminacije. Želim da vas upozorim da se radi o velikim problemima, da se ne radi o tako malom broju djece sa mentalnom retardacijom ni u RS ni u Federaciji BiH i ukoliko stvarno oni nivoi vlasti koji su dužni da brinu o tome, ne čine ništa, onda je Vijeće ministara u obavezi kako bi odgovorilo i međunarodnim obavezama BiH da tu materiju validno zakonski reguliše. Dakle, moje pitanje jeste Vijeću ministara, šta kane učiniti kako bi se stalo ili kako bi se ta diskriminacija svela na podnošljivu mjeru, odnosno koje zakonske projekte Vijeće ministara u ovom parlamentu kani predložiti kako bi ova oblast bila zakonski uređena na nivou države BiH? Hvala lijepo.
Zahvaljujem gospodinu Nikoli Špiriću. Neka svoje pitanje postavi gospodin Mladen Potočnik, a neka se pripremi gospodin Ćeman Mirsad, izvolite.
Gospodine predsjedavajući, kolegice i kolege, ovo nije novo pitanje, nego je ovo protest prema ignoriranju pitanja kojega sam postavio na prošloj sjednici Parlamenta, gdje sam tražio izvještaj Parlamentu BiH do ove sjednice Vrhovnog komadanta Predsjedništva BiH odnosno, Ministra Vojske BiH o događajima u Bileću i Manjači, prilikom polaganja zakletve regruta Zajedničke vojske BiH. 7 To ne reagiranje, ni Predsjedništva, ni Ministra Vojske je jednostavno ignoriranje ovoga parlamenta i još jedan akt stavljanja prepreka na razvoj ove države i uređenja situacije u ovoj državi. Zahvaljujem se takvom Predsjedništvu i takvom Minsitru Vojske.
Zahvaljujem gospodine Potočnik. Neka riječ uzme gospodin Mirsad Ćeman, a pripremi se gospodin Hazim Felić.
Dakle, ja imam tri pitanja. Jedno je Ministarstvu pravde, drugo Vijeću ministara, treće Ministarstvu civilnih poslova. Pretpostavljam da su to kompetentne adrese. Vrlo kratko, a posljedica je upravo zahtjeva građana koji traže odgovore na ova pitanja. Prvo, na osnovu kojeg, dakle pitanje Ministarstvu pravde, na osnovu kojeg propisa je pod imenom Merhamet i na istoj adresi u Sarajevu registrovano novo humanitarno društvo, iako pod imenom Merhamet, zaštićeno ime, i na istoj adresi već više od 10 godina djeluje obnovljeno Društvo Merhamet, koje baštini i predstavlja kontinuitet Društva Merhamet, osnovanog početkom 20-og stoljeća? Tražim pisani odgovor. Drugo pitanje Vijeću ministara, kojim aktom, čijom odlukom i pod kojim uvjetima, je ako sam dobro informiran, Elektroprivredi Republike Hrvatske dato na korištenje izgleda i u vlasništvo da slobodno interpretiram, Buško jezero i postrojenja u njemu, dakle njegov hidropotencijal, te da li se i šta poduzima da BiH i njeni građani gospodare ovim značajnim privrednim resursom? Također pisani odgovor očekujem. I treće, Ministarstvu civilnih poslova uključivo naravno ministarstva zadravlja entiteta i fondove zdravstvenog osiguranja, da li je moguće obzirom na stepen opremljenosti savremenom računarskom tehnologijom i opremom, ovjeru zdravstvenih knjižica vršiti na temelju uvida u bazu podataka koja se vodi umjesto insistiranja za pokazivanjem lične karte, kada ovjeru umjesto osiguranika, odnosno nosioca osiguranja traži osigurano lice koje nije noslac osiguranja? Ovo pitam iz praktičnih razloga, zapravo na poticaj građana koji se pitanju, zašto nam savremena oprema služi ako neće pojednostaviti ostvarivanje prava građana i procedure. Tražim pisani odgovor. Hvala lijepo.
Zahvaljujem. Gospodin Hazim Felić.
Zahvaljujem se, Gospodine predsjedavajući. Pitanje Upravi za indirektno oporezivanje, direktoru, da li je Uprava za indirektno oporezivanje popunjena u skladu sa Zakonom i ako nije kada će biti, te da li su i njeni regionalni centri također popunjeni u skladu sa zakonom? Hvala lijepo. 8
Hvala lijepo. Da li iko želi dalje postaviti pitanje? Gospodin Sead Avdić, izvolite.
Zahvaljujem predsjedavajući, dame i gospodo poslanici, poštovani gosti, ja bih dao sugestiju Kolegiju da traži od Vijeća ministara sinopcis ili informaciju sa razgovora sa kancelarom Šroderom koji je jučer boravio u BiH a ni jedan ni drugi Koelgij nisu imali prilike razgovarati sa kancelarom Šrederom. Znači informacija sa razgovora koji su jučer obavljeni. Hvala.
Zahvaljujem. Dalje, ko želi da postavi pitanje? Hvala vam lijepo uvažene, a izvinjavam se, nisam vidio. Gospodin Petar Kunić, izvolite.
Hvala predsjedniče. Ja bih potsjetio da sam postavio pitanje unazad možda mjesec, dva mjeseca, vezano za Upravu za indirektno oporezivanje, dakle nisam dobio taj odgovor, nisam taj dobio odgovor i molio bih da se na neki način da Kolegij interveniše prema toj instituciji, odnosno čelniku te institucije, da dobijem odgovor na postavljeno pitanje.
Hvala vam lijepa. Ovo je registrirano i biće postupljeno. Ko dalje želi postaviti pitanje? Ima li neko još? Onda, sa vašim dopuštenjem, ja bih zaključio, ja bih sa vašim dopuštenjem zaključio ovu tačku dnevnog reda. Uvažene koleginice i kolege, mi prelazimo na treću tačku dnevnog reda, evo samo da ja isčitam, da uđemo u treću tačku dnevnog reda. Ja pretpostavljam zašto se vi javljate gospodine Zoriću, dozvolite mi samo da ovo isčitam. Treća tačka dnevnog reda, je Ad.3. Popunjavanje upražnjenog mjesta člana Predsjedništva BiH iz reda hrvatskog naroda Poznato vam je uvažene koleginice i kolege da Visoki predstavnik, gospodina Dragana Čovića, razriješio dužnosti člana Predsjedništva BiH. Mi smo imali u ovom sazivu Parlamenta ovakvu situaciju, već jedan put je Parlament u toku ovog saziva radio ovu vrstu posla, ali ja ću vas ipak potsjetiti na odredbe zakona o popunjavanju upražnjenog mjesta člana Predsjedništva BiH. Dakle, citirat ću odredbe koje se tiču ove situacije. 9 Član 1. – zakona glasi – ako član Predsjedništva BiH umre, podnese ostavku ili na drugi način bude razriješen dužnosti, članovi Parlamentarne skupštine BiH na sjednicama vrše izbor, da bi se popunilo upražnjeno mjesto člana Predsjedništva. Član 2. – na izborima koji se održavaju u skladu sa ovim zakonom, na upražnjeno mjesto člana Predsjedništva može biti izabran samo član Predstavničkog doma Parlamentarne skupštine BiH koji je iz reda istog konstitutivnog naroda i koji je izabran s teritorije istog entiteta kao i član Predsjedništva čije je mjseto upražnjeno. Član 3. – svaka politička stranka, zastupljena u Predstavničkom domu može predložiti jednog kandidata koji ispunajva uvjete iz člana 2. ovog zakona. Član Predstavničkog doma koji je izabran kao nezavisni kandidat i koji također ispunjava uvjete iz člana 2. ovog zakona, može biti kandidat za upražnjeno mjesto člana Predsjedništva. Član 4. – ukoliko je upražnjeno mjesto člana Predsjedništva izabranog s teritorije Republike Srpske ili jednog člana Predsjedništva izabranog s teritorije Federacije BiH, svaki član Predstavničkog doma izabran iz tog entiteta, kao i član Predsjedništva čije je mjesto upražnjeno, može dati samo jedan glas. Kandidat koji dobije najveći broj glasova biće imenovan. Ukoliko dođe do ujednačenog broja glasova, imenovani će biti određen ždrijebanjem. Nadam se da su vam ove odredbe jasne. Napominjem, da treba da imenujemo člana Predstavničkog doma iz reda hrvatskog naroda i koji je izabran s teritorije Federacije BiH, dakle imenujemo člana Predsjeništva koji je član Predstavničkog doma iz reda hrvatskog naroda i koji je izabran s teritorije Federacije BiH. Za riječ se javio gospodin Vinko Zorić, predsjednik Kluba HDZ-a, izvolite.
Ja u ime Kluba HDZ-a demokršćani, tražim stanku od pola sata.
Na zahtjev Kluba HDZ-demokršćani, određujem pauzu u trajanju od 30 minuta i nastavljamo precizno sa radom, 5 do 12. [[PAUZA]] Od strane zamjenika predsjedavajućeg, člana Kolegija gospodina Raguža, da će se od HDZ-a podijeliti poslanicima jedan akt koji se trenutno kopira, ja vas molim samo za malo pažnje dok se iskopira taj dokument i unese se ovdje u salu.
Zahvaljujem se na strpljenju i na razumjevanju. 10
Ali čekamo materijal koji će biti podijeljen je li? Dobro, uredu, hvala. Koleginice i kolege, dame i gospodo, evo vi upravo sadas dobijate jedan meterijal od Hrvatske demokratske zajednice kojeg je potpisao predsjednik, gospodin Bariša Čolak koji je prisutan ovdje na sjednici. Materijal je broj I01-26/05 od 03. maja 2005.godine. Predsjednicima stranaka parlamentarne većine u Zastupničkom domu Parlamentarne skupštine BiH, u kojem stoji ovako dakle. Poštovani, želimo vas upoznati da je kandidat Hrvatske demokratske zajednice BiH za upražnjeno mjesto hrvatskog člana Predsjedništva BiH zastupnik HDZ-a BiH u Parlamentarnoj skupštini BiH gospodin Ivo Miro Jović. Od vas i vaših zastupnika u Zastupničkom domu Parlamentarne skupštine BiH, očekujem potporu našem kandidatu kako bi bio izabran na sjednici ovoga doma, zakazanoj za 4. svibnja 2005.godine. Ovo je taj dokument gospodine Zoriću, kojeg smo čekali, je li tako? Dobro, uredu. Evo, poštovane koleginice i kolege, sada smo dobili ime, molim vas lijepo, vi ste dobili materijal, evo sada ste upoznati. Gospodine Zoriću ovo je prijedlog HDZ-a, je li tako? Dobro. Evo imamo potvrdu i gospodina Zorića, tako da. Gospodin Beriz Belkić traži riječ.
Ja imam, ustvari molbu jednu, da stvari vodimo čisto, jasno i da procedura ne bude da tako kažem opterećena nejasnoćama. Evo ljudi su neki reagirali itd. Mi očekujemo predlog kluba, dakle predlog kluba poslanika Hrvatske demokratske zajednice, dakle ovo je pismo koje je upućeno predsjednicima stranaka i sasvim je razumljivo i to je okej. Međutim, ja molim da klub poslanika ili HDZ ili bilo ko izađe sa prijedlogom, oficijelnim predlogom kandidata. Ovo zaista nema smisla.
Ja pozivam ili predsjednika Kluba HDZ-a ili predsjednika HDZ-a BiH koji je ovdje prisutan, molim vas lijepo, da se za govornicom ovde, evo na intervenciju gospodina Beriza Belkića, kaže ovaj, ovo šta se traži. Molim vas lijepo, član 3. Zakona, ja ponavljam dakle, svaka politička stranka zastupljena u Predstavničkom domu može predložiti jednog kandidata koji ispunjava uvjete iz člana 2. ovoga zakona, dakle da je član Predstavničkog doma i da je iz reda hrvaskog naroda u ovom slućaju je li tako. Član Predstavničkog doma koji je izabran kao nezavisni kandidat i koji također ispunjava uvjete iz člana 2. ovog zakona može biti kandidat za upražnjeno mjesto člana Predsjedništva BiH. Dakle, u dopisu političke stranke, dakle HDZ-a, stoji – želimo vas upoznati da je kandidat HDZ-a za upražnjeno mjesto hrvatskog člana 11 Predsjedništva BiH zastupnik HDZ-a BiH, u Parlamentarnoj skupštini BiH, gospodin Ivo Miro Jović. Ovde su prisutni dakle i predsjednik kluba koji je rekao da je taj dokument koji čekamo mi ovdje zapravo, taj prijedlog, ovde je i predsjednik HDZ-a koji je potpisao ovaj dokument. Dakle, ovo je ono što smo mi dobili. Ima li novih kandidata? I, evo, ja otvaram raspravu. Gospodin, Zlatko Lagumdžija, izvolite.
Zahvaljujem se gospodine predsjedavajući. Prvo, nemam novih kandidata, pošto ste i to pitali, ali vi ste se pozvali, ovo je ipak jedan u krajnjem slučaju i svečani čin za ovaj parlament i mislim da bi ipak ovo trebalo uraditi na način koji je primjeren izboru člana Predsjedništva BiH iz reda jednog konstitutivnog naroda, iz reda hrvatskog naroda, u konkretnom slučaju. Član 3. Zakona o popunjavanju upražnjenog radnog mjesta, koji ste vi citirali više puta, kaže da svaka politička stranka zastupljena u Predstavničkom domu može predložiti kandidata koji ispunjava uvjet. I, stranka može predložiti kandidata je li tako, što će ako je već zakon ovde vidio, prepoznao stranku, ona može biti predložena putem predsjednika stranke, ili putem šef kluba poslanika, što je i jedno i drugo za nas sasvim prihvatljivo. Ali, nemojte da ovo pravimo, nepotrebno je, vi koji ste se opredijelili ko je vaš kandidat, vi imate većinu, vi imate legalitet i legitimitet da izađete s tim. I, nema razloga da se ovaj izbor člana Predsjedništva iz reda jednog od tri konstitutivna naroda pretvori u nešto u kojem, niko pred Parlament neće da izađe i da obrazloži, kao da nešto nije uredu. Naime, papir koji smo dobili, nije papir koji zadovoljava zakonsku formu. Papir koji smo dobili je papir koji je star 2 dana. Pa ako je star 2 dana da pustimo za trenutak to što nema potrebe, što smo danas gubili pola dana ili dobili pola dana. Ali ovaj papir je potpisao predsjednik Bariša Čolak i uputio ga je predsjednicima stranaka parlamentarne većine u Zastupničkom domu. Dakle, ovo je papir, interna komunikacija između predsjednika jedne od stranaka parlamentarne većine i njegovih kolega, predsjednika tih stranaka. Ovaj papir, sam po sebi, nije proceduralno ni zakonski nešto što postoji pred pr.... Ja bih zato zamolio, prvo bih zamolio ili predsjednika stranke da nam izađe za govornicu, da nam, kako i prilići jednoj ovakvoj situaciji, predloži kandidata sa odgovarajućim obrazloženjem ili da to uradi predsjednik kluba zastupnika iz te stranke, također da nam izađe sa odgovarajućim obrazloženjem. Bilo bi dobro da nam se kaže, kako se došlo do ovog kandidata, da bi i mi drugi mogli da parcipiramo na pravi način i nama je u interesu da dobijemo što boljeg kandidata. Kandidata koji će predstavljati ne samo jednu stranku ili dio jedne stranke, nego kandidata koji će predstavljati državu BiH na pravi način, da nam se kaže koji su kriteriji, kako ste došli do ovoga, koji su principi, zašto ste se opredijelili za tog kandidata, kakvo je njegovo iskustvo, kakav je njegov politički profil, da li je to čovjek koji u ovom vremenu koje još imamo pred sobom, je čovjek objedinjavanja političke scene u BiH jer to je dijeljenje itd. 12 Ako je jedini, da li je to čovjek koji će sutra u nekoj podjeli Predsjedništva se usmjeriti na ovo ili ono i koji su uopšte razlozi zašto se do ovoga došlo. Neću da budem maliciozan ni na koji način, pokušavam da ovo, jer kad bih bio maliciozan, postavio pitanje što će nam član Predsjedništva koji ima strah od letenja, kako zna da će biti samo u zemlji da se neće baviti spoljnom plitikom i slično, ali neću to, preskočit ću. Dakle, ja bih zamolio, gospodine predsjedavajući, da poslovnički i zakonski uradimo ono što je obavezno da neko izađe za ovu govornicu i da nam pošalje papir, prijedlog oficijelni ispred kluba ili ispred stranke koji je upućen na adresu koja se zove Parlamentarne skupština BiH Predstavnički dom.
Zahvaljujem gospodine Lagumdžija. Poštovane koleginice i kolege, ako ste mene pratili, ja sam već dva puta tražio ovo o čemu je govorio gospodin Lagumdžija, ili od predsjednika kluba ili od predsjednika stranke. Ja dakle, evo ponovo pozivam ili predsjednika kluba ili predsjednika stranke, da izađu za govornicu i da se oficijelno Parlamentu, izvolite gospodine Zoriću.
Ukoliko tražite da o ovome ja govorim u ime kluba, ja ću morati zatražiti stanku. Mi smo se u klubu dogovorili da postupimo ovako kako smo postupili. Ako tražite da ja govorim u ime kluba, ja tražim stanku minimalno 15 minuta.
Molim vas, mislim,
Ne mogu ja drugačije, ja
Može li predsjednik stranke?
Da, ako vi mislite da nije bilo nikakvih problema a mi potrošili 2-3 sata bez veze, onda se lažemo je li, mislim, ja ovdje ovaj, kažem da ja ne mogu nastupati u ime kluba bez stanke.
Gospodin Čolak, gospodin Bariša Čolak, predsjednik HDZ-a.
Gospodine predsjedavajući, pardon, poštovani zastupnici, ja naravno nemam sad neki drugi papir koji vam mogu ponuditi odmah, ali nikakav problem nije da vi dobijete papir od 13 stranke, dakle ovo je prijedlog Hrvatske demokratske zajednice, vi ste ga dobili, ja mogu naravno i usmeno davati obrazloženja, ali mislim da niti zakonski, niti poslovnički nisu propisana stroga pravila, ako vi dakle zahtjevate tako nešto, ovaj, to se naravno može dostaviti. Ako tražite od kluba da dostavi bilo što, mislim da i klub može to napraviti, to je najmanji problem. Hvala.
Zahvaljujem, evo gospodin Nijaz Duraković, izvolite.
Ja nemam nikakav prijedlog, samo imam jedan protest. Mislim, da je ovaj parlament došao u jednu ponižavajuću situaciju zaista, izgubio je svaki dignitet i dostojanstvo i ja bih zamolio vas kao predsjedavajuće da nešto intervenirate. Beskrajne pauze ne vode ili stanke, ne vode stvarno ničemu izuzev ponižavanju i nas koji smo igubili svo strpljenje. Ima ovdje je bilo dosta solucija. Mogla se ova tačka ako se nisu gospoda u klubu dogovorila, ili u predsjedništvu stranke i rukovodstvu stranke, mogli su zatražiti da ova tačka dnevnog reda bude recimo stura ili na jednoj od narednih sjednica. Moglo se izaći i sa drugim prijedlozima a mogli smo mi nastaviti ovu sjednicu po utvrđenom dnevnom redu, ostavljajući ovu tačku zadnju, pa da mi obavimo svoj posao dok se gospoda ne dogovore. Ja vas molim kao Kolegij, da postupite u tom smislu. Nemojte nas dovoditi u poziciju da sad svi kolektivno odavde odemo i da ovaj parlament dovedemo u najnižu tačku na kojoj se nalazi u ovom bar mandatu. Eto, to je moj prijedlog.
Zahvaljujem se gospodinu Durakoviću. Samo da vam kažem, dakle Kolegij je organ ovog parlamenta koji najmanje ili skoro nikako doprinosi, odnosno ne doprinosi ovoj situaciji. Mi pokušavamo jednostavno samo da izađemo iz ove situacije. Radi se dakle o jednom vrlo osjetljivom pitanju i moramo svi sa razumjevanjem pristupiti i ovoj činjenici da smo danas evo na zahtjev Kluba HDZ-a određivali pauze koje nisu uobičajene u našem radu. Mi smo sada dakle, evo čuli i oficijelni prijedlog predsjednika stranke, a to je zapravo ovo što imamo ovde pred sobom. Gospodin Nikola Špirić traži riječ, izvolite.
Gospodo, predsjedavajući, cijenjene kolege i kolegice poslanici, uvaženi članovi Vijeća ministara, ja mislim da nravno vrijeme koje smo potrošili u pauzama neko može smatrati ovako ili onako, ali ja mislim da smo mi došli u situaciju kada se stiču uslovi da se mi moramo izjasniti bez obzira što neko od ovoga može da stvara jedno, drugo i treće, što bi neko volio, jednog ili više kandidata ili ovako ili onako. Ni jednoj političkoj partiji nije zabranjeno da predloži kandidata, ja mislim da za ovaj parlament je bitno da se ispoštuje Poslovnik. On je ispoštovan samim nastupom predsjednika HDZ-a, gospodina Čolaka. Ja vas 14 molim da od ovoga dalje ne pravimo da ovaj parlament sami ne dajemo doprinos da ga spuštamo na nivo na kojem on ne treba da bude, ukoliko nema novih prijedloga, ja mislim da ovaj parlament i oni poslanici koji poslovnički trebaju da se izjašnjavaju, trebaju pristupiti proceduri izjašnjavanja. Ja mislim, da ne trebamo ni HDZ-u praviti to, za mene sasvim meritorno, ako predsjednik jedne političke partije, a tako u Poslovniku piše, izađe i kaže, da je to prijedlog te političke organizacije. Ako klub ima drugi prijedlog, ako druga politička organizacija ima neki drugi prijedlog, onda se može otvoriti rasprava i ja vas molim, izgubili smo, dakle ja ne mislim da je izgubljeno vrijeme, prošlo je mnogo vremena, nismo to na zahtjev kluba smo bili kolegijalni, pa smo, nismo na prošloj sjednici htjeli, dajte danas da završimo posao, da se kompletira Predsjedništvo, da se rade obaveze koje su od interesa za BiH. Ne izbor člana Predsjedništva nanosi se veća šteta BiH nego da se član Predsjedništva izabere, da Parlament odradi svoju ustavnu nadležnost. Za mene su stečeni uslovi da se Parlament izjasni. Hvala.
Naravno, hvala vam gospodine Špiriću. Parlament će se svakako izjasniti. Gospodin Momčilo Novaković je tražio riječ, nakon toga gospodin Vinko Zorić je tražio riječ. Sad smo mi u fazi rasprave.
Zahvaljujem predsjedavajući, uvažene kolege, članovi Savjeta ministara, ... da možda najmanje, ako hoćete i razloga i prava ima da ovaj, mi iz RS da diskutujemo kad se radi o ovom pitanju, ali moram reći da mi zajedno sa ostalim čekamo, tako da evo i to nam daje neko pravo da možda pokušamo doprinijeti na neki način da se rasprava i ova tačka dnevnog reda privede kraju. Ja smatram diskusije nekih kolega prilično nekorektnim jer mnogo smo mi puta ovdje izgubili mnogo vremena na jalovim rezolucijama koje su neki ovaj, ovde predlagali i tada to nije bilo izgubljeno vrijeme. Za mene je ono bilo i te kako izgubljeno ali mi smo Parlament, raspravljali smo na način kako smo raspravljali i donijeli smo ono što smo donijeli. Ja ne mislim da je izgubljeno vrijeme ako treba izabrati člana Predsjedništva, ali isto tako, ne mislim da ostali koji nemaju prijedloge trebaju otežavati onima koji imaju prijedloge. Dakle, niko ne brani ni Klubu SDP-a da predloži kandidata ako ima iz reda hrvatskog naroda niti bilo kom drugom klubu iz Federacije da predloži kandidata pa da onda uđemo u ovu raspravu koja se počela voditi a imamo samo jednog kandidata, pa da biramo između više kandidata. S obzirom da to nemamo, ja također mislim da je vrijeme da se ova tačka privodi kraju. Da li glasanjem, da li pomijeranjem, ali u svakom slučaju da privodimo kraju i da ova sjednica ide svojim tokom.
Zahvaljujem gospodine Novakoviću. Gospodin Vinko Zorić, izvolite. 15
Evo mnogi su rekli, ja se samo u ima kluba još jednom ispričavam svima onima koji su oštećeni, a oštećeni su svi oni koji čekaju. Ništa drugo.
Hvala vam gospodine Vinko Zoriću. Dalje, ko želi da govori. Gospodine Zlatko Lagumdžija, izvolite.
Pa, prvo zahvaljujem se predsjedniku HDZ-a što je izašao pa nas vratio u takav kolosjek da ovo što pred sobom vide, imamo, bude u skladu sa zakonom. Sasvim je dovoljna riječ predsjednika stranke koji je oficijelni predsjednik stranke, da ovde za parlamentarnom govornicom nešto kaže i predloži. To je sasvim dovoljno i ne treba to da on potpisuje, ozbiljni smo ljudi. Ono što je meni žao, što ne postoji uz ovo obrazloženje, prijedlog, jedno obrazloženje koje bi ovaj izbor člana Predsjedništva iz reda hrvatskog naroda išlo ka tome da ubjedi nas koji smatramo da ovo nije dobro rešenje, da možda razmislimo o tome da izbor člana Predsjedništva bude nešto što je koliko je moguće više okuplja makar vladajuću koaliciju ako, ne bi loše bilo da malo pruži ruku i prema drugo dijelu Parlamenta. Dirljiva je briga SDS-a za izbor hrvatskog člana Predsjedništva iz Federacije. Zaista dirljiva. I ja se slažem da je ovde bilo jako puno u ovom parlamentu diskusija i tema koje idu i koje se knjiže knjigovodstveno, jednog dana kad neko bude pravio istorijsko knjigovodstvo, vidiće da spada u kategoriju izgubljenog vremena. Međutim, izgubljeno je i ono vrijeme, koliko god ga mi potrošimo u čekanju ili u diskusiji, ukoliko ne iskoristimo sve da ipak dođemo do što kvalitetnijeg rešenja koje će biti nešto što će nas malo više približavati. S obzirom da nismo dobili nikakvo obrazloženje koje govori o kriterijima, o principima, o političkom profilu, o onome za šta će se zalagati član Predsjedništva, mi sasvim prirodno moramo da se baziramo samo na onome što sami znamo iz svog rada parlamentarnog koje smo ovdje imali, i to nam ne uliva neko veliko povjerenje. Ne trebate se plašiti i mi smo, SDP ima mogučnost da predloži nekog iz svojih redova. SDP može predložiti nekog iz redova drugih stranaka, i to nije, možemo mi predložiti Ružu zato je naša ...ovdje sa Ružom. Ali to je nešto što ne treba ni Ruži ni nama. Možemo mi predložiti i Jozu Križanovića, ali SDP nema ni legitimiteta. Ne, ne, mi dobro znamo šta govorimo. Mi nemamo parlamentarnu većinu da bi naš član Predsjedništva sjedio u toj parlamentarnoj većini i u Predsjedništvu bio do izvršne vlasti koja će raditi integraciju ove zemlje u daljim reformama. Dakle, zato mi ne smatramo da imamo lošijeg kandidata. Naprotiv. Taj kandidat treba da ima i legalitet i legitimitet koji omogućava da izvršna vlast u ovoj zemlji bude kvalitetna i da radi u saradnji sa parlamentarnom većinom Vijeća ministara. Mi to imamo. Ja vas samo sam tražio da nam to na neki način demonstrirate i da nas ubjedite i naj i javnost u Bosni i Hercegovini zašto idete sa ovim prijedlogom. U, vaš je izbor, ne tražimo mi ponovo od Vinka Zorića da nam obrazlaže ovaj prijedlog. Njemu je sigurno teže nego meni u ovom 16 trenutku. Niti tražimo od Bariše Čolaka da nam obrazlaže koliko se on slaže sa onom stankom i ostalim prijedlozima Vinka Zorića. Ali šta je tu je. Mi smo samo pokušali da od vas čujemo nešto što će nas malo više okupiti ovdje. Nažalost bojim se da će nas ovo podjeliti na način na koji ste vi već podjeljeni unutar HDZ-a i vi unutar vladajuće koalicije. Ali to više nije problem ni Zlatka Lagumdžije ni SDP- a.
Zahvaljujem. Gospodin Momčilo Novaković je tražio riječ radi replike. Jel tako.
Jeste. Ja zaista nisam nigdje pomenuo gospodina Lagumdžiju. Ne znam gdje je on sebe našao tamo. Očito da je našao sebe u onom što sam ja govorio. Ja ga nisam pomenuo, jer ja i ne slušam gospodina Lagumdžiju da bi ga ja pominjao. Znači ja jednostavno njega ni ne vidim ovdje.
Zahvaljujem. Ko dalje želi da govori? Molim vas malo pažnje. Ko dalje želi da govori? Ako se više niko ne javlja za riječ, ja zaključujem raspravu. Uvažene koleginice i kolege prelazimo na izjašnjavanje. Prelazimo na izjašnjavanje. Glasaju poslanici iz Federacije. Dakle, glasaju poslanici iz Federacije. Relevantni su glasovi za po zakonu. Molim vas, evo neka sekretar Doma da pojašnjenje. Molim vas samo malo pažnje. Sekretar Doma će vam dati pojašnjenje zakona. Znamo kako smo glasali i prošli puta kada je bio Paravc u pitanju, kako se glasalo u prošlom sazivu kada su bili gospodin Belkić i gospodin Križanović u pitanju. Ista je praksa i u ovom slučaju će biti ista praksa primjenjena.
Samo nekoliko pojašnjenja da ne bi bilo zabuna. Ovo je četvrti put kako glasamo. Prema Zakonu o popunjavanju upražnjenog mjesta člana Predsjedništva Bosne i Hercegovine koji je objavljen u Službenom glasniku broj 21 iz 2000. godine i podjeljen je poslanicima Doma da bi se mogli lakše danas snalaziti. Obzirom da je ovo specijalni propis, on ima i specijalno, specijalnu vrstu glasanja, stoga sam dužna da vas upozorim na član 4. ovog zakona koji decidno kaže
Malo pažnje molim vas. 17
ukoliko je upražnjeno mjesto člana Predsjedništva izabranog iz teritorije Republike Srpske ili jednog člana Predsjedništva izabranog sa teritorije Federacije Bosne i Hercegovine, što je ovaj u konkretnom slučaju našem, svaki član Predstavničkog doma izabran iz istog entiteta kao i član Predsjedništva čije je mjesto upražnjeno može dati samo jedan glas. Kandidat koji dobije najveći broj glasova biće imenovan. Znači ovdje glasovi koji “za” će opredjeliti lice koje će danas biti imenovano za člana Predsjedništva BiH. Znači glasovi koji su “protiv” i koji su “uzdržani” prema odredbama ovog zakona ne utiču na rezultat izbora člana Predsjedništva. __________(?) [[nije uključeno]] Pa znate šta ovo je elektronski sistem glasanja i vjerovatno nije korektno sprečavati da se očituju poslanici. Međutim samo glasovi “za” će odrediti ko je izabran za člana Predsjedništva BiH. Napominjem da je ovo četvrti put kako glasamo i zaista su nam ti rezultati ranije bili poznati. Hvala vam lijepo.
Zahvaljujem. Gospodin Lagumdžija traži riječ. Izvolite.
Zaista ovo je jedna specifična inovacija koja nije ni prva, a nažalost ni posljednja koju smo u ovom domu vidjeli i čuli, je li. Na način na koji je sekretar Doma objasnio, a vi me predsjedavajući ispravite ako griješim, na način na koji je objašnjeno, ukoliko od tri čovjeka budu “za”, a ostali su “suzdržani” i “protiv” i ti koji su “protiv” bude više od 3, vi hoćete da kažete da pošto je jedan kandidat onda je on svakako za izabran. Mislim, nemojte tako. Tako ste nam objasnili. Tako da ispadne je li, a ako ja hoću da budem maliciozan košto se može na taj način čitati, onda kaže – ukoliko dođe do ujednačenog broja glasova, a ja to mogu tumačiti ujednačenog broja “za” i “protiv” na istog kandidata, pa ako bi kojim slučajem isti broj bio “za” kao i “protiv” gospodina Jovića onda bi ždrebanjem bilo odlučeno da li je gospodin Jović, za kojeg smo bili “za” ili gospodin Jović za kojeg smo bili “protiv” izabran. Tako da nemojte nas uvoditi. Imate većinu i nemojte pravitikino od ovoga. Dakle ukoliko broj onih koji su “za” je veći od onih koji su “protiv” onda je izabran taj jedan kandidat. Valjda je to tako. Objasnite ako nije. 18
Zahvaljujem gospodine Lagumdžija. Mi dakle ovdje imamo Zakon kojeg je sekretar Doma jasno, precizno objasnio, imamo praksu. Imamo praksu. Ovo je četvrti izbor i ja ću vas podsjetiti da su članovi Predsjedništva Bosne i Hercegovine do sada birani, neka se, neću pominjti imena, ovdje u Parlamentu sa 9 glasova, sa 6 glasova i prošli puta, čini mi se sa 7 glasova.Izvinjavam se nekome od ovih ljudi ako sam u jedan glas, ako sam u jedan glas napravio grešku. Sekretar Doma je podnjio dakle obrazloženje vezano za način glasanja. Ja vas pozivam da se pripremite. Izvolite.
Mislim, nemojte, ja vas zaista molim da nepravite nepotrebne, nepotrebna sjenka ostane. I kada je bilo 9 i 6 i 7, svaki put je bilo onih koji su bili “za” bio veći od broja onog koji su tada bili “protiv”.
Nisu pitani, gospodine Lagumdžija jesu li “protiv” ili su “uzdržani”. Molim vas lijepo, takva je procedura. Vi možete promjeniti zakon. Molim sekretara Doma da ponovo izađe. Molim vas lijepo, meni ovdje najmanje treba ova vrsta problema gospodine Lagumdžija i ja vas molim da ne pravimo ovdje problem od ovoga čina. I ja pozivam ponovo sekretara Doma da vam pročita zakon i da kaže
Ne treba mi čitati, neka objasni. Nije problem bio čitanje, problem je bio u objašnjenju, ali evo izvolite.
Molim vas lijepo, ja pozivam sekretara Doma još jedanputa da pročita odredbu zakona i da da tumačenje onoga šta smo do sada radili u tri navrata, kako smo tumačili ovaj zakon. Dajte molim vas ove mobitele.
Ja bih vas samo zamolila da me ne prozivate da tumačim zakon. Ja dajem svoje mišljenje u provredbi zakona i ponavljam da je ovo četvrti put kako glasamo na ovakav 19 način. Ukoliko smatrate da nije mišljenje dovoljno, možemo se povući za kratko vrijeme da se to pitanje usaglasi. U svakom slučaju ja želim ponovo da vam pročitam, pošto sam zamoljena od rukovodstva Doma i molim vas za samo malo strpljenja. - Ukoliko je upražnjeno mjesto člana Predsjedništva izabran sa teritorije Republike Srpske ili jednog člana Predsjedništva izabranog sa teritorije Federacije Bosne i Hercegovine, svaki član Predstavničkog doma izabran iz istog entiteta, kao i član Predsjedništva čije je mjesto upražnjeno može dati samo jedan glas. Kandidat koji dobije najveći broj glasova biće imenovan. Ukoliko dođe do ujednačenog broja glasova imenovan će biti određen ždrjebanjem. To podrazumjeva situaciju da imamo više kandidata koji su dobili jednak broj glasova i onda se mora izvršiti ždrebanje da bi se znalo koja osoba je imenovana. Molim vas, ja samo čitam zakon i na prošloj sjednici sam isto to rekla da ne želim da tumačim, posebno zakon koji je prvo na privremenim osnovama proglasio Visoki predstavnik, zatim ga je Parlamentarna skupština usvojila i molim ako imate problema da se dadne jedna pauza. Hvala lijepa.
Hvala lijepa sekretaru. Uvažene koleginice i kolege mislim da je način glasanja dakle potpuno jasan. Mi znamo praksu, mi smo bili ti koji smo jedanputa primjenjivali tu praksu. To su bili poslanici iz drugog entiteta. Sada su poslanici iz Federacije. Pozivam vas da se pripremite za glasanje. Pozivam vas da se pripremite za glasanje i glasajte sad. Federacija sad. Deset poslanika je za, 9 je protiv, 5 je suzdržano. Možete dobiti listing. Zadržite mi malo sad ovaj rezultat, ako možete zadržati na monitoru. Dakle Federacija je glasala, 10 poslanika za, 9 je protiv i 5 je suzdržano. Konstatujem da je Predstavnički dom Parlamentarne skupštine Bosne i Hercegovine izabrao gospodina Ivu Miru Jovića za člana Predsjedništva Bosne i Hercegovine. Ovaj prijedlog će biti upućen Domu naroda Parlamentarne skupštine Bosne i Hercegovine na potvrđivanje. Ja u ime Predstavničkog doma i u svoje osobno ime čestitam gospodinu Ivi Miri Joviću. Podjelite listing svima onima koje interesira ovaj listing. 20 Poštovane koleginice i kolege mi prelazimo na četvrtu tačku dnevnoga reda, Ad.4. Zahtjev poslanika Mirsada Ćemana za razmatranje Prijedloga zakona o osnovama geomatike Bosne i Hercegovine po hitnom postupku, u skladu sa članom 104. Poslovnika Poslanik Mirsad Ćeman, Prijedlog ovog zakona dostavio je u parlametnarnu proceduru 13. aprila ove godine. Njegov zahtjev je da se Prijedlog zakona razmatra po članu 104. Poslovnika. Ja otvaram raspravu po zahtjevu gospodina Ćeman. Gospodin Mirsad Ćeman traži riječ.
Gospodine predsjedavajući, kolegice i kolege, ja mislim da sam u pisanom obrazloženju ovoga zakona naveo dovoljno argumenata u prilog i donošenju samog zakona, a u popratnom aktu koji sam naveo, odnosno uz koji sam dostavio Prijedlog zakona i dovoljno argumenata za postupanje po članu 104. Ne bih ponavljao, jedino očekujem od vas da podržite ovo da bismo bar što prije bili u situaciji da raspravljamo o ovome zakonu, a ako ne bude, kao što je poznato prihvaćena procedura po članu 104. ide u redovnu proceduru. Mislim da bi imalo smisla bar skraćivanjem ovoga roka na pola omogućiti da se o ovom zakonu što prije raspravlja. Hvala lijepa.
Ovako dakle. Ja imam jednu intervenciju, sa pravom od strane zamjenika predsjedavajućeg, nakon ove tačke dnevnoga reda ja sam želio da idemo dalje sa poslom, ali mislim da je gospodin Špirić u potpunosti u pravu. Potrebno je ipak da damo pauzu od pet minuta da se čestita gospodinu Joviću i da se daju odgovarajući komentari za mediji, jer mediji su ovdje prisutni i čekaju. Ja dajem pauzu od 5 minuta, ali nemojte da bude duže od 5 minuta, molim vas. [[PAUZA]] Malo pažnje. Nastavljamo sa radom. Dakle gospodine Ćeman vi ste dali vaše obrazloženje. Ko dalje želi da govori? Ako se više niko ne javlja za riječ, prelazimo na izjašnjavanje o zahtjevu gospodina Ćemana za proceduru po članu 104. po ovom zakonu. 21 Pripemite se za glasanje. Glasajte sad. - 16 za, 12 protiv, nema suzdržah, nema entitetske većine iz RS. Možemo li se usaglasiti? Ne slažete se. Idemo u kontra glasanje. Pozivam poslanike iz RS, pošto od tamo nema ove entitetske većine, za one koji su protiv da se pripreme i glasaju oni koji su protiv. Pripremite se za glasanje. Glasajte sad. - 10 je protiv, to je više od 2/3. Dakle prijedlog nije prihvaćen i ide u redovnu proceduru. Idemo na petu tačku dnevnoga reda, to je Ad.5. Izvještaj Komisije Kolegija o nastojanju za postizanje sporazuma o zahtjevu Vijeća ministara za razmatranje Prijedloga zakona o izmjenama i dopunama Zakona o policijskim službenicima Bosne i Hercegovine po hitnom postupku, u skladu sa članom 105. Posovnika Imali smo ovu tačku na 55. sjednici. Kao što vam je poznato nije bilo entitetske većine o zahtjevu za hitni postupak. U Kolegiju kao Komisiji proveden je postupak usaglašavanja. Nije postignuta saglasnost. Izvještaj Komisije Kolegija ste dobili. Pozivam one poslanike koji su protiv da se pripreme i glasaju. One koji su protiv.Dakle iz oba entiteta, oni koji su protiv neka se pripreme i glasaju protiv ovog zahtjeva za član 105. Pripremite se za glasanje i glasajte sad. Protiv iz Republike Srpske je 10, dakle to je više od 2/3 i konstatujem da ovaj prijedlog za član 105. nije prihvaćen i zakon ide u redovnu proceduru, da ostaje na snazi zakon Visokog predstavnika i dalje jel tako, ali ovaj zakon ide u redovnu, zapravo ostaje na snazi praktično jel Idemo na tačku šest, to je Ad.6. Izvještaj Komisije Kolegija o nastojanju za postizanje sporazuma o prijedlogu zaključka poslanika Adema Huskića povodom razmatranja Izvještaja o obavljenim posjetama institucijama BiH iz oblasti odbrane i bezbjednosti Podsjetiću vas da je na prošloj sjednici u okviru rasprave o Izvještaju o obavljenim posjetama institucija BiH iz oblasti o oblasti i sigurnosti, koji je Domu podnjela Zajednička komisija za odbrambenu i sigurnosnu politiku, poslanik Adem Huskić predložio dopunu zaključka sadržanih u izvještaju komisije, a to je da Dom zaduži Ministarstvo sigurnosti da pokrene izradu zakona koji reguliraju oblast privatnih zaštitarskih firmi u Bosni i 22 Hercegovini, kao i Zakona o nošenju, nabavci i korištenju lakog naoružanja u privatnom vlasništvu. Prijedlog ovog zaključka nije dobio entitetsku većinu, pa je u Komisiji Kolegija proveden postupak usaglašavanja. Ni o ovom zaključku nije postignuta saglasnost u Komisiji Kolegija. Ja pozivam poslanike iz Republike Srspke, jer su oni bili protiv ovoga i nije bila entitetska većina iz RS da se pripreme za glasanje, oni koji su protiv. Pripremite se za glasanje. Glasajte sad. - 10 iz RS, to je više od 2/3. Konstatujem da ni ovaj zaključak nije dobio parlamentarnu podršku. Prelazimo na tačku sedam dnevnog reda, to je Ad.7. Prijedlog zakona o pravima i dužnostima članova Parlamentarne skupštine Bosne i Hercegovine sa Izvještajem Ustavno-pravne komisije Prijedlog ovog zakona nalazi se u parlamentarnoj proceduri od 21. novembra 2003. godine. Ustavno-pravna komisija mišljenje je dostavila 16. decembra 2003. godine. Kolegij je za nadležnu odredio Ustavno-pravnu komisiju. Izvještaj nadležne komisije dostavljen je 13.4.2005. godine. Vi ste izvještaj dobili. Vidjeli ste da Komisija nije podržala principe predloženog zakona i da je konstatovala da se nisu stekli uslovi za nastavka zakonodavne procedure o ovom prijedlogu zakona. Komisija je takođe, pored ostalog u izvještaju konstatovala da je noephodno zakonom regulirati ovu oblast ne isključujući mogućnost, odnosno potrebu da se jedinstvenim zakonom iz ove oblasti obuhvati Predsjedništvo i Vijeće ministara Bosne i hercegovine, ali i drugi korisnici koji plate i druge naknade iz osnova radnog odnosa primaju iz budžeta, kao što su uprave, agencije, zavodi, komisije, službe i drugo. Često u posljednje vrijeme imamo negativne izvještaje o predloženim zakonima, pa vam je nadam se procedura poznata. Ja otvaram raspravu o izvještaju komisije, a procedura glasanja je takva da ukoliko se prihvati izvještaj komisije, zakon se smatra definitivno propalim. Ukoliko se ne usvoji izvještaj komisije, onda se zakon vrača u novu parlamentarnu, odnosno u novu u ponovnu komisijsku fazu. Otvaram raspravu. Zaključujem raspravu. Prelazimo na izjašnjavanje. Pozivam vas da se izjasnimo o izvještaju komisije. Pripremite se za glasanje. Glasajte sad. - 16 za, 11 protiv, 2 suzdržana, dovoljna entitetska većina. Usvojen je izvještaj Ustavno-pravne komisije i ovaj zakon je definitivno izbačen iz parlamentarne procedure, ali na poslovnički i regularno propisan način. 23 Dakle, Dom je podržao stav komisije da se ne prihvati ovaj zakon i ovaj zakon više ne postoji u Parlamentu Bosne i Hercegovine. Prelazimo na osmu tačku dnevnog reda, to je Ad.8. Prijedlog zakona o izmjenama i dopunama Zakona o zaštiti prava pripadnika nacionalnih manjina sa Izvještajem Komisije za ljudska prava, imigraciju, izbjeglice i azil – predlagači su poslanici Martin Raguž, Mirsad Ćeman, Selim Bešlagić Prijedlog ovog zakona dostavljen je u parlamentarnu proceduru 3.decembra 2004. godine. Nadležna je komisija za ljudska prava, imigraciju, izbjeglice i azil. Izvještaj komisije dobili ste 21. aprila ove godine. Vi ste vidjeli Komisija je podržala principe zakona. Međutim, Komisija nije podržala Prijedlog zakona u cjelini, već je prihvatila mišljenje Vijeća ministara, odnosno Ministarstva za ljudska prava i izbjeglice koje smatra da Zakon o zaštiti prava nacionalnih manjina ne bi trebalo mjenjati, tim prije što je prije usvajanja u Parlamentu razmatran i od strane Venecijanske komisije i usaglašen sa mišljenjem toga tijela. Naša komisija je predložila i da kolegiji domova Parlamentarne skupštine odrede kriterija za osnivanje i izbor Vijeća nacionalnih manjina, kao što je predviđeno zakonom, te ubrzaju proces njihovog osnivanja. Mislim da je ovaj zaključak komisije, mislim da se ovaj zaključak komisije ne bi mogao prihvatiti, jer nije u skladu sa zakonom. Ja otvaram raspravu o izvještaju komisije. Napominjem ako bi se u izvještaji usvojili da bi se moralo izostaviti ovaj zadnji dio što se traži od kolegija domova. Otvaram raspravu. Gospodin Mirsad Ćeman, izvolite.
Kolegice i kolege, ja sam jedan od predlagača ovoga zakona i da kojim slučajem organizacija Centri civilnih inicijativa nije dostavila pismo svima nama, ja bih dio ove argumentacije koju su spravom naveli ovdje pred vama izložio. Da ne bi smo gubili vrijeme ja sam samo htio apelovati na vas da uz dužno poštovanje Komisiji za ljudska prava koja je razmatrala Prijedlog zakona i našla ono što je našla i o njemu se izjasnila, ipak sugerišem da ne prihvatimo njen izvještaj zato što uistinu neke konstatacije, određena argumentacija kao takva objektivno ne stoje, ili bi bar po nekim pitanjima trebalo još sagledati možda dublje neke stvari itd. Zbog toga, da ne bi zaista ponavljao ono što je u obrazloženju zakona u prilog samom zakonu kazano, ali u pismu gospode iz Centra civilnih inicijativa, ja dakle podržavam ovo pismo koje smo dobili i mislim da zaista bi trebalo dati priliku još jednu i Komisiji za ljudska prava, ali i predlagačima zakona da eventualno sporna pitanja pa i moguće kompromise po 24 nekim pitanjima postignu. Zato se zalažem za odbijanje, tj. glasanjem protiv Izvještaja Komisije za ljudska prava, vezano za Zakon o zaštiti prava nacionalnih manjina odnosno njegove izmene i dopune. Hvala lijepo.
Zahvaljujem. Ko želi dalje da govori? Zaključujem raspravu. Prelazimo da glasamo o Izvještaju Komisije. Ukoliko se ne bi prihvatio Izvještaj Komisije, onda su smjernice Komisiji da Komisija ponovo sačini izvještaj, uvažavajući evo ovaj i ovo što je stiglo iz pisma ovih, Centra civilnih inicijativa i ovo o čemu je govorio gospodin, ne uvažavajući nego imajući u vidu raspravu i to što je stiglo od njih, hoće li uvažiti ili neće, to je sad druga stvar, i ovo o čemu je govorio gospodin Mirsad Ćeman, ali da se svakako vodi računa i o stavovima Vijeća ministara, pa neka Komisija to još jedan put, mora imati sve u vidu, ovaj, razmotri. Ja vas dakle pozivam da se izjasnimo. Glasamo o Izvještaju Komisije. Pripremite se za glasanje.Glasajte sad. - 12 je za, 19 je protiv, Izvještaj Komisije nije prihvaćen i Kolegij je evo odredio već, ja mislim da se vi slažete, ove smjernice o kojima sam ja maloprije govorio, da to budu smjernice Komisiji i da rok 30 dana bude za novi izvještaj. Ovo je dakle odredio evo, Kolegij, glasali ste vi praktično, kad ste glasali protiv Izvještaja Komisije i o ovom prijedlogu zaključka. Ako to tako možemo konstatovati da ponovo ne glasamo. Možemo li? Hvala vam lijepo. Prelazimo na devetu tačku dnevnog reda, dakle stvar se vraća ponovo u Komisiju uz ove smjernice i rok od 30 dana. Idemo na devetu tačku dnevnog reda, to je Ad.9. Prijedlog rezolucije o antifašizmu, predlagači su poslanici Zlatko Lagumdžija, Jozo Križanović, Selim Bešlagić Predlagači su postupili po zaključku Doma sa prošle sjednice. Razmotrili su amandmane i ponudili novi tekst rezolucije. Novi tekst rezolucije ste dobili, ja otvaram raspravu. Ko želi da govori? Gospodin Beriz Belkić, izvolite.
Klub poslanika Stranke za BiH biće doveden na neki način u situaciju da se opredjeljuje da li poslati prema Evropi iz BiH stav, odnosno poruku kada je riječ o ovim 25 danima koji se obilježavaju u Evropi, ili ne. Dakle, mi ćemo podržati ovu rezoluciju. Međutim, nismo mogli a da na neki način ne problematiziramo odnosno, ne priupitamo i predlagača a i one koji su doveli predlagača u situaciju da i on bude u ovoj dilemi, pretpostavljam u kojoj smo i mi, zašto ZAVNOBiH je problem za ovu rezoluciju. Zaista, zašto je on problem za ovu rezoluciju? To je više dakle pitanje i predlagaču i onima koji su doveli predlagača u situaciju da prvobitni tekst rezolucije korigira u ovom smislu, da ne ulazimo dalje, u detalje gdje su izbačene još neke stvari itd.
Zahvaljujem gospodinu Belkiću. Ko dalje želi da govori? Zaključujem raspravu. Pozivam vas da se pripremite za izjašnjavanje o rezoluciji. Pripremite se za glasanje.Glasajte sad. - 29 za, protiv niko, 3 suzdržana, dovoljna entitetska većina. Konstatujem da je Predstavnički dom Parlamentarne skupštine BiH prihvatio Rezoluciju o antifašizmu, čiji su predlagači poslanici Zlatko Lagumdžija, Jozo Križanović i Selim Bešlagić, u tekstu koji vam je danas dostavljen nakon obrade od strane predlagača a nakon što su podneseni amandmani, u tekstu dakle kojeg ste dobili danas. Ona će biti objavjeljena u «Službenom glasniku BiH». Uvažene koleginice i kolege, ja sam od predsjednika Ustavno-pravne komisije, kada je tačka 10 dnevnog reda u pitanju,obaviješten da Komisija jednostavno nije imala vremena da uradi svoj dio posla i da ponovo sačini izvještaj. Mi nemamo izvještaj Komisije i meni ne preostaje ništa drugo nego da vam predložim da ovu tačku uvrstimo kao tačku dnevnog reda naredne sjednice, jer ovo nećemo skidati dok ne završimo sa sjednice, pa ja vas pozivam da prihvatite ovaj moj prijedlog, jer to je jedino logično. Nemamo stava Ustavno-pravne komisije. Pripremite se za glasanje, vezano za ovaj prijedlog.Glasajte sad. - 27je za, nema niko protiv, suzdržanih 1, dovoljna entitetska većina. Prihvaćen je ovaj zaključak. Imat ćemo ovo na narednoj sjednici. Ja bih zamolio Ustavno-pravnu komisiju, sjednica će naredna sjednica će biti prije 18. maja jer mi imamo obavezu da držimo sjednicu prije nego što bude zasjedala Evropska komisija, vezano za ocjenu pardon, Studije izvodljivosti BiH. Ja pozivam još jedan put, koristim priliku, naše dvije komisije, Komisiju za promet i komunikacije, vezano za Zakon o javnom RTV sistemu, da uradi svoj dio posla i Komisiju za finansije i budžet, vezano za Zakon o javnom dugu, da uradi svoj dio posla, kako bi smo sjednicu mogli održati tamo negdje prije 18. najvjerovatnije 17. dogovorit ćemo se mi ovdje u Kolegiju, ali evo i Ustavno-pravnu komisiju da završi svo dio posla vezano za ovo. 26 Prelazimo na 11. tačku dnevnog reda, to je Ad.11. Davanje saglasnosti za ratifikaciju pod a) Sporazuma između Vlade Republike BiH i Vlade Republike Mađarske o saradnji po pitanjima borbe protiv terorizma, b) Sporazuma o transferu i prihvatu osoba na državnoj granici između Vlade Republike BiH i Vlade Republike Mđarske, c) Sporazuma između Vijeća ministara BiH i Vlade Republike bugarske o ukidanju viza za nosioce diplomatskih službenih pasoša, d) Sporazuma između BiH i Republike Slovenije o uzajamnoj pomoći po pitanjima carina, e) Sporazuma o unapeđenju zaštite investicija između BiH i Kraljevine Danske i f) Šestog amandmana na Ugovor o finansijskoj pomoći između BiH i SAD za opšinsku infra-strukturu i usluge Predlažem ako je moguće, molim vas malo pažnje, ako je moguće da u paketu, evo imamo saglasan prijedlog nas dvojice članova Kolegija, da u paketu, 2,4,6 ovih saglasnosti damo. Dobro, onda pojedinačno. Pod, a) gospodine Novakoviću, nema saglasnosti za paket, Momčilo, nema saglasnosti za paket je li? Možemo li u paketu sve? Pa, pripremite se onda za glasanje za paket. Pripremite se za glasanje.Glasajte sad. - 29 za, nema protiv, 3 suzdržana, dovoljna entitetska većina. Konstatujem, da je Predstavnički dom Parlamentarne skupštine BiH dao saglasnost za ratifikaciju međunarodnih sporazuma pod tačkom 11 dnevnog reda današnje sjednice, od a) do f), a,b,c,d,e, i f, onako kako sam ja to pročitao u uvodu obrazloženja za ovu tačku dnevnog reda. Poštovane koleginice i kolege, na ovaj način, mi smo iscrpili dnevni red današnje sjednice. Ja koristim priliku da još jedan put dakle pozovem Komisiju za promet i komunikacije, ili saobraćaj i veze, zatim Komisiju za finansije i budžet i Ustavno-pravnu komisiju da o ova tri pitanjima Zakona o javnom RTV sistemu, zatim, Zakona o javnom dugu i vezano za ovu naturalizaciju, urade svoj dio posla što prije jer će sjednica biti prije 18. najvjerovatnije 17. ja sad ne mogu precizirati termin, moram se dogovoriti sa svojim kolegama oko termina ove sjednice. Hvala vam, objavljujem da smo završili ovu današnju sjednicu u 15:10 sati. Hvala vam.